M. Gibalová, poslankyňa: (2007-10-25):
Vážená pani ministerka, vážení páni ministri, no veľmi zvláštna situácia. Mám tu dva poháre, ale nebudem tak dlho rozprávať, ale je mi trošku ľúto, že interpeláciu, odpoveď na interpeláciu bude smerovať k pánu premiérovi, ktorý, žiaľ, si tú interpeláciu ani nevypočul a mám obavy, že ju ani nečítal. A druhá moja odpoveď bude na interpeláciu pána ministra zdravotníctva. Ďakujem, že je tu a dúfam, že ma pozorne vypočuje. Prvá odpoveď, teda ako som už naznačila, prvá moja reakcia je na odpoveď na interpeláciu premiérovi, ktorá je uvedená v tlači 421 pod bodom 1. Vážený pán neprítomný premiér, vo svojej interpelácii som vás upozornila na diskriminačné kritériá, na základe ktorých sú organizácie zriadené cirkvami a náboženskými spoločnosťami vylúčené z možnosti uchádzať sa o prostriedky z Fondu počiatočného kapitálu. Ďakujem za vašu odpoveď, ktorú je možné charakterizovať asi takto. Vy o voze a ja o koze. V interpelácii som netvrdila to, čo mi podsúvate v odpovedi, totižto, že by Národný kontaktný bod Úradu vlády svojvoľne zmenil kritériá schválené v medzinárodnej dohode o poskytnutí grantu. Konštatovala som iba to, že kritériá, ako ich Národný kontaktný bod navrhol na schválenie do medzinárodných dohôd uzatvorených s prispievateľskými krajinami, sú prísnejšie ako kritériá pôvodne určené poskytovateľmi prostriedkov. V dôsledku toho prístupu sa okruh subjektov oprávnených uchádzať o granty zúžil. Nuž, vaša odpoveď, vážený pán predseda vlády, vás usvedčuje, že to bola vaša nadpráca a vy ste takto rozhodli. Samozrejme, elegantne ukazujete prstom na vôľu prispievateľských krajín. Ak tento krok odôvodňujete snahou znížiť počet žiadostí o poskytnutie nenávratného finančného príspevku, potom schvaľujete diskrimináciu, ktorá je priamym dôsledkom sprísnenia kritérií. Je to to isté, ako keby v atletickej súťaži usporiadatelia rozhodli, že na štart z kapacitných dôvodov nemôžu nastúpiť napríklad športovci tmavej pleti alebo atléti s číslom topánok väčším ako sedem a pol. V športe je hlavným kritériom výberu výkon. Vážený pán premiér, očakávam, že sa zasadíte o to, aby sa dostali na štartovaciu čiaru bez diskriminácie všetky subjekty poskytujúce služby, vrátane organizácií zriadených cirkvami a náboženskými spoločnosťami, tak ako hovorí zákon 308. Chápem vás, že prostriedky sú obmedzené, no v tomto kontexte nesúhlasím, že obmedzenia boli nevyhnutné, jedine ak v kontexte vášho vládnutia. Nevidím racionálny dôvod, prečo by všetky subjekty nemali mať rovnakú štartovaciu dráhu a čiaru, aj keď je mi úplne jasné, že nie je možné uspokojiť všetky subjekty. Preto, vážený pán premiér, vyjadrujem nesúhlas a nespokojnosť s vašou odpoveďou na moju interpeláciu a prosím, aby vážená Národná rada pri hlasovaní o tomto bode programu toto zobrala na vedomie. Ďalej by som chcela reagovať na odpoveď na moju interpeláciu uvedenú v tlači 421 pod bodom 2, ktorá bola určená pánu ministrovi zdravotníctva. Ďakujem pekne, pán minister. V mojej interpelácii som opätovne žiadala vaše vyjadrenie vo veci nezaradenia mobilných hospicov do verejnej minimálnej siete, resp. čakala som odpoveď, kedy bude konečne definovaná časť minimálneho počtu poskytovateľov ambulantnej zdravotnej starostlivosti, medzi ktoré zatiaľ patrí aj mobilný hospic. Odpovedáte mi, že toto predpokladáte upraviť a predložiť na rokovanie vlády v prvom polroku 2008. Nie som spokojná, pán minister, s vašou odpoveďou, pretože, ak som si spätne pozerala vaše odpovede na moje otázky na hodinách otázok, interpelácie, aj na odpovede na otázky a interpelácie kolegyne Sabolovej alebo pána poslanca Novotného, aj iných kolegov, už rok aj tri mesiace nám odovzdávate rovnakú odpoveď, v ktorej sľubujete v určitom termíne, ktorý sa systematicky posúva, že túto minimálnu sieť upravíte. V odpovedi na interpeláciu z januára 2007 – prosím o zhovievavosť –, uvádzate, že v súčasnom období pracovná skupina pracuje na stanovení siete poskytovateľov ambulantnej zdravotnej starostlivosti, medzi ktorých sa zaraďujú aj prevádzkovatelia mobilných hospicov. Plánovaný termín ukončenia prác na ambulantnej časti je koniec januára 2007. V úplne najčerstvejšej informácii je to prvý polrok 2008. Rovnako sa vyjadrujete v interpeláciách z decembra 2006, februára 2007, septembra 2007. Je to všetko vždy len v rovine sľubov. Hovoríte o optimalizácii siete, o čom sa tiež dá polemizovať vo vzťahu k mobilným hospicom, pretože domnievam sa, že optimalizovať je možné to, čo je do siete zaradené. Ja som sa pýtala na zaradenie mobilných hospicov do siete. Čo ma ale najviac znepokojilo, je, že z vášho predloženého návrhu zákona o poskytovateľoch, ktorý prešiel do druhého čítania, vypadol nielen mobilný hospic, ale aj agentúry domácej ošetrovateľskej starostlivosti. Preto vyjadrujem rovnako nesúhlas a veľkú nespokojnosť s vašou odpoveďou na moju interpeláciu a prosím, aby Národná rada pri hlasovaní o tomto bode programu toto zobrala na vedomie. Ďakujem.